TMI ควัก 85 ลบ. เข้าลงทุนโรงไฟฟ้าก๊าซชีวภาพ จ.สุราษฎร์ธานี ต่อยอดธุรกิจพลังงานหมุนเวียน
TMI ควัก 85 ลบ. เข้าลงทุนโรงไฟฟ้าก๊าซชีวภาพ จ.สุราษฎร์ธานี หวังเพิ่มโอกาสทางธุรกิจพลังงานรับการเติบโตอย่างมั่นคงในอนาคต
18 มิ.ย. 2561

บริษัท ธีระมงคล อุตสาหกรรม จำกัด (มหาชน) หรือ TMI เปิดเผยว่า ที่ประชุมคณะกรรมการบริษัทเมื่อวันที่ 15 มิ.ย.ที่ผ่านมา อนุมัติให้บริษัท ธีระมงคล กรีน เอนเนอร์ยี จำกัด ซึ่งเป็นบริษัทย่อย เข้าเข้าซื้อหุ้นเพื่อลงทุนในสัดส่วนร้อยละ 100 กับบริษัท กรีน เซฟวิ่ง เอนเนอร์ยี่ ไทยแลนด์ จำกัด ซึ่งดำเนินโครงการโรงไฟฟ้าก๊าซชีวภาพ ขนาด 1.4 เมกะวัตต์ (MW) ในจ.สุราษฎร์ธานี มูลค่าราว 85 ล้านบาท
ทั้งนี้ บริษัทจะเข้าทำการตรวจสอบมูลค่าสินทรัพย์ (Due Diligence) สำหรับเข้าดำเนินการศึกษาโครงการให้แล้วเสร็จ โดยโครงการโรงไฟฟ้าดังกล่าว ดำเนินธุรกิจผลิตและส่งไฟฟ้า เพื่อจำหน่ายให้กับการไฟฟ้าส่วนภูมิภาค (กฟภ.) ตั้งแต่เดือนพ.ค.58 จนถึงปัจจุบัน
โดยบริษัทได้จ่ายเงินงวดแรก จำนวน 5 ล้านบาท เพื่อจะเข้าทำ Due Diligence ภายในระยะเวลา 45 วัน หรือภายในเดือน ก.ค.61 ซึ่งหากพบว่าไม่สมเหตุสมผลในการลงทุนก็จะไม่มีการลงทุนใด ๆ ในหุ้นบริษัท กรีน เซฟวิ่ง เอนเนอร์ยี่ ไทยแลนด์ จำกัด และทางผู้ถือหุ้นของบริษัทดังกล่าวก็จะคืนเงินมัดจำให้กับบริษัทภายในเดือนส.ค.61 แต่หากพิจารณาว่ามีความสมเหตุสมผล และคุ้มค่าบริษัทจะพิจารณาเข้าลงทุนในจำนวนร้อยละ 100
ทั้งนี้ การจะเข้าซื้อหุ้นครั้งนี้นับเป็นการขยายธุรกิจพลังงานหมุนเวียน ช่วยเพิ่มโอกาสทางธุรกิจพลังงาน รองรับการเติบโตทางธุรกิจอย่างมั่นคงในอนาคต สำหรับแหล่งเงินลงทุนครั้งนี้ จะมาจากเงินทุนหมุนเวียนของบริษัท